Záhumenský, Marian, poslanec NR SR (2012-07-26):
Ďakujem pekne. Ctené kolegyne, kolegovia, vážený pán minister, nemyslel som si, že k tej téme bude taká vášnivá diskusia, ale tak, ako to bolo dopoludnia, keď sme prerokovávali návrh na skrátené legislatívne konanie, pán Simon ukázal svoj postoj k poľnohospodárom a nedá mi na to nejakým spôsobom reagovať. Lebo každý, kto chodí po Slovensku a nielen počúva správy, ale pozerá sa vlastnými očami a má vlastný názor, tak vidí hlavne na juhu Slovenska, a to, keď zoberie nielen juhozápad, ale aj juh stredného Slovenska, akým vážnym spôsobom 60-ročné sucho poškodilo obiloviny. A to nie je sucho iba tejto jari, ale je to sucho od jesene, keď prvé škody nastali veľkými vyorávkami repky, kde došlo v niektorých podnikoch až k 100 % vyorávkam repky, to znamená, všetko čo založili, vznikla im čistá strata. A, pochopiteľne, je to riziko podnikania. Poľnohospodárstvo je postavené na tom, že musí kalkulovať s faktorom počasia. A niekedy je to počasie tak zle nastavené pre poľnohospodárov, že škody sú obrovské. Pán kolega Hlina, vy ste povedali, že vy ovce chováte a peniaze nepýtate. Pán Simon ovce nechová a peniaze pýta. V roku 2002, keď bol minister, tak si nechal vyplatiť dotácie na 600 oviec, ktoré nechoval, potom sa ten prípad nejakým záhadným spôsobom „stopil“. Možno by to vedel vysvetliť, že ovce netreba chovať, stačí pýtať peniaze, a keď je minister, tak si dokáže vyplatiť. A keď hovorí o tých pestovaniach, pán minister hovoril, pripomenul, že úrodu treba založiť na jeseň. Nuž on ako bývalý poľnohospodár nemá tú skúsenosť, lebo aj podľa mojich osobných znalostí jeho pozemkov je pestovateľ buriny. Bol pestovateľ buriny a tú netreba zakladať na jeseň, rastie sama a peniaze sa pýtajú. A keď tak hovoril o jeho predchodcovi prvom pánovi Koncošovi, ktorý mu stopol dotácie za to, že tie pozemky neboli riadne obhospodárené, keď sa stal ministrom, tak si ich vyplatil, tie peniaze. Tak možno by aj o tomto mohol porozprávať a bude aj príležitosť, keďže vystupuje po mne a bude rozprávať o tabaku, ktorý bol plne nárokový a všetky inštitúcie preukázali, že nezákonným spôsobom zastavil nejakú platbu, tá známa kauza, ktorú tu bude asi prezentovať za chvíľu. Takže ak budeme hovoriť o tom, že je skutočne situácia vážna pre tých poľnohospodárov, ktorí boli poškodení, tak ťažko môžeme argumentovať priemerom desiatich percent, to je asi tak vytiahnuté z brucha, o koľko bude nižšia úroda. Bude oveľa nižšia tá úroda ako 10 %, pán Simon, ale ak ten starý známy príklad pána premiéra použijeme, ak sme v priemere zjedli jedno kura, ja som zjedol dve a vy ani jedno, tak sme v priemere najedení. Každý sme zjedli kura. Tak to je asi ten váš priemer, čo hovoríte, ale sú tu farmári, ktorí majú vážne škody 40, 50, 60, 80 %, a nielen to, že v tomto roku. Lebo môže byť podnik nastavený akokoľvek silný, ak má škody v jednom roku, dokáže ich prekonať aj pomocou komerčných bánk, ale od roku 2009/2010 sa kumulujú v niektorých oblastiach obrovské škody a práve tam, kde boli obrovské záplavy na juhu, tak práve tam vzniklo aj teraz suchom vážne poškodenie obilovín a práve tam musí štát ukázať, že nechce zlikvidovať poľnohospodársku výrobu aj v tejto oblasti. A obzvlášť sa čudujem tebe, pán Simon, že práve tvoji voliči, keď si pozrieme štatistiku voličov, tak juh Slovenska najviac volili MOST – HÍD, tak práve proti nim tu bojuješ. Práve vystupuješ proti nim a keďže si sa podpísal pod likvidáciu fariem v týchto regiónoch, likvidáciu ovocinárstva, zeleninárstva a keď poľnohospodári valným spôsobom krachujú a finančné skupiny preberajú tieto podniky, čo nie je vidno, ale však, kto robí v poľnohospodárstve vie, že aké finančné skupiny preberajú tieto podniky, tak by sa mohli poďakovať tebe, ale oni sú natoľko vďační, že ťa ešte aj volia ako do Národnej rady, aby si znovu voči nim tuná útočil, a rozprával, že ako je nevýhodné vlastne im poskytnúť – dostať sa k zdrojom. Ja viem, že je pekné povedať, že dajme im peniaze, radi by sme ich dali, rád by som sa spýtal, koľko tých peňazí si dokázal pre poľnohospodárov dostať ty? Koľko si im ich dal mimo rozpočtu okrem toho, že si im zobral červenú naftu? Že sa znížili dotácie na SAPS a tak ďalej a tak ďalej, by sme ich mohli menovať tu dlho, čo všetko, pod čo všetko si sa podpísal. A myslím si, že tvoje meno majú poľnohospodári hlboko zapísané čiernymi písmenami a že sa bude dlho skloňovať po tom, čo sa zabudne, že si niekedy v politike pôsobil. Čiže demagógiu, ktorú používaš pod rôznymi pseudoargumentmi, myslím si, že mnohí poľnohospodári určite, ale aj občania prekukli, a verím, že aj noví kolegovia v Národnej rade sa veľmi rýchlo zorientujú a budú môcť vyhodnocovať to, aké argumenty predkladáš. Pán minister tu prezentoval v prvom vystúpení, že pozná situáciu nielen z vlastných ciest po regiónoch, ale aj tým, že veľmi úzko komunikuje so Slovenskou poľnohospodárskou a potravinárskou komorou, ktorú si ty absolútne odmietal, ignoroval a skôr si mal cieľ ju zlikvidovať. Preto vlastne aj vypadla SPPK od ECU, lebo to financovanie neprišlo, ktoré malo prísť z ministerstva, no a keďže bola kritika zo strany pani Radičovej, že prečo nekomunikuje so samosprávou, tak si si nechal založiť vlastnú samosprávu – Potravinovú komoru Slovenska – na juhu Slovenska pár podnikov, aby si mohol deklarovať, že komunikuješ so samosprávou. Komunikoval si s pár podnikmi vlastnej samosprávy. To je realita, ktorú taktiež poľnohospodári poznajú, a títo poľnohospodári tam vstupovali, čuduj sa svete, aj slovenskej národnosti, keď to mám takto povedať, s odôvodnením, že im bolo povedané, že budú mať bližší prístup k dotáciám. Čiže to je spôsob metódy práce na ministerstve počas tvojho pôsobenia a z toho v kontexte sa vlastne aj odvíja to, čo tu dneska prerokovávame, lebo pre mňa je až nepochopiteľné, že koľko kriku pri tak samozrejmej veci, keď štát vidí, že môže prísť k vážnym poľnohospodárskym škodám v určitých regiónoch, aj keď to nie je možné vyhlásiť plošne za katastrofu sucha, tak ako to bolo v roku 2000, tak je potrebné, aby štát plnil svoju funkciu a poskytol pôžičku podnikom, ktoré ju musia vrátiť a garantujú tú pôžičku ďalšími platbami, ktoré sú pre ňu ďaleko dôležitejšie, ako tá malá časť pôžičky, ktorú môžu získať. Pán kolega Hlina, ty si spomenul, že 0,5 % úroky, že to je radosť robiť. No, skúste sa prejsť po tých regiónoch, kde poľnohospodári zažili tie škody, nech vám ich ukážu, aké obrovské miliónové škody na tých podnikoch vznikli, a keď ide o ich existenciu a zamestnávajú 100 – 150 ľudí a títo ľudia sú skutočne vo vážnom ohrození, či dokážu si zobrať komerčný úver za komerčných podmienok, a keby to bolo možné, tak vlastne ani nebolo treba ani dávať tam určitú podporu, či už je to formou pôžičky cez tento model, ktorý sa tu predstavuje, alebo akýchkoľvek iných dotácií. Lebo je všeobecne známe, že slovenskí poľnohospodári majú oveľa nižšie dotácie, a nechcem tomu venovať teraz nijaký čas, ani som si nezobral, aby som mohol predložiť o koľko viac dostávajú kolegovia v iných okolitých krajinách oproti Slovákom. Ak si zoberiem len mlieko, v Maďarskej republike majú zo štátneho rozpočtu 7 centov na každý liter mlieka. Na Slovensku ho nemajú. To je 2 koruny rozdiel. Čiže len keď túto jednu položku zoberieme, tak vidíte, že je v tom rozdiel a že štát musí nejakým spôsobom na to reagovať. Veľa tu bolo slov o tom, pán Simon, ako si tu kritizoval vyplatenie VDJ. Bohužiaľ, nedá sa to inak nazvať ako určitý nie populizmus, až nepochopiteľná vec, proste od človeka, ktorý sa kategoricky staval proti VDJ. Ja som osobne zorganizoval ako predseda zväzu výrobcov mlieka stretnutie s vtedajším ministrom poľnohospodárstva Simonom a so všetkými produktmi mlieka a sme ho presviedčali, aby zaviedol podporu na VDJ, lebo chov dobytka je vážne ohrozený. Neuveriteľným spôsobom argumentoval, ako je to s európskymi pravidlami, ako to nie je možné, ako on by veľmi rád chcel, ale to nedá sa proste, lebo európska legislatíva to neumožňuje. Na konci volebného obdobia, keď som mu to pripomenul, povedal, že vtedy to možné, ale teraz to nie je možné, to je rok 2006, keď sme prišli do vlády, tento titul sme zaviedli a dneska sa k nemu hrdo hlási, že ako pomáha poľnohospodárom. Mohol pomôcť ďaleko skôr a mohol oveľa viac aj dneska poľnohospodárom produkovať mlieko, nebyť toho, aby si to štyri roky blokoval. Čiže ak to všetko z toho kontextu zhrnieme, tak niekedy je dôležité sa pozrieť nato, nielen to, čo hovorí, ale kto to hovorí a v tomto prípade, ak to hovoríš ty a kritizuješ ministrovu neodbornosť, myslím si, že k tej neodbornosti máš veľmi blízko, veľmi, veľmi blízko. Možno, že si až natoľko veľký odborník, že spomeniem snáď jeden príklad na záver. Možno by si vedel vysvetliť vo svojom vystúpení poľovný revír Bagľaš. Je známe, že tento revír, kde je tvoj brat aktívnym poľovníkom, chcel zámenu pozemkov. Pochopiteľne, spraví sa znalecký posudok, podľa nie zdokumentovaných informácií si vytváral nátlak na pracovníkov výskumného ústavu alebo Národného lesníckeho centra, aby urobili znalecký posudok, ako urobili. V čase zámeny došlo k vážnemu vyťaženiu týchto zamieňaných pozemkov a sekcia lesného hospodárstva neodporučila ministerstvu vymeniť tieto pozemky. Na tvoj príkaz, možno to je tá odbornosť, sa to rozhodnutie zmenilo a došlo tak iba k takej malej poznámke, že treba sa aj pozrieť, či nedošlo náhodou k nejakému vyťaženiu a dostal generálny riaditeľ od šéfa sekcie pána Olajca príkaz, aby tú zámenu urobil a bola uskutočnená. Udelený bol súhlas ministerstva 7. 3., zámena bola 9. 3. a 21. 3. 2012 bola vo Veľkom Krtíši v katastri zapísaná. Ja si dovolím povedať, že to hraničí s trestným činom pri porušovaní správy cudzieho majetku. Ja verím, že v tejto krajine je spravodlivosť, že sa na to niekto pozrie, aj na tú tvoju odbornosť, akým spôsobom si sa zakryl inými ľuďmi, a vystavili ste riziku iných, ktorí sa podpísali pod takéto rozhodovanie. Aj toto je odbornosť v tvojom ponímaní a myslím si, že to hovorí absolútne za všetko. Čiže ja budem rád, ak, ctené dámy a vážení páni, tento návrh zákona, ktorý bol predložený s úprimným úmyslom poľnohospodárom pomôcť, aby sme ho schválili a vlastne vytvorili cestu na to, aby poľnohospodári mohli prekonať, a hlavne tí, ktorí sú vážne poškodení suchom, prekonať to obdobie a založil úrodu tak, aby mohli naďalej produkovať a zamestnávať. Ďakujem pekne.